

ระเบียบ สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย เงินกู้สวัสดิการเพื่อการศึกษาบุตรสมาชิกสหกรณ์ พ.ศ. 2565

--------------🟑🟑🟑----------------

อาศัยอำนาจตามความในข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559 ข้อ 79(8) ข้อ 107(3) และที่ประชุมคณะกรรมการดำเนินการ ชุดที่ 24 ครั้งที่ 4/2564 เมื่อวันที่ 20 เมษายน พ.ศ. 2565 ได้มีมติกำหนดระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย เงินกู้สวัสดิการเพื่อการศึกษาบุตรสมาชิกสหกรณ์ พ.ศ. 2565 ดังต่อไปนี้

ข้อ 1. ระเบียบนี้เรียกว่า “ ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย เงินกู้สวัสดิการเพื่อการศึกษาบุตรสมาชิกสหกรณ์ พ.ศ. 2565 ”

ข้อ 2. ระเบียบนี้ให้ใช้บังคับตั้งแต่วันถัดจากวันที่มีมติเป็นต้นไป

ข้อ 3. ในระเบียบนี้

“สหกรณ์” หมายถึง สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“สมาชิก” หมายถึง สมาชิกสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัดที่เป็นข้าราชการ

“คณะกรรมการ” หมายถึง คณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“ประธานกรรมการ” หมายถึง ประธานคณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“เงินกู้ยืม” หมายถึง เงินที่ให้สมาชิกกู้ยืมไปเพื่อการศึกษาบุตรของสมาชิก

“บุตร” หมายถึง บุตรของสมาชิกที่ชอบด้วยกฎหมาย แต่ไม่รวมถึงบุตรบุญธรรม

“เงินได้รายเดือน” หมายถึง เงินเดือนหรือค่าจ้างประจำหรือเงินบำนาญปกติและเงินเพิ่มค่าครองชีพหรือเงินที่จ่ายควบกับเงินเดือนหรือค่าจ้างประจำ

“เงินเดือน” หมายถึง เงินเดือนหรือค่าจ้างประจำหรือเงินบำนาญปกติแล้วแต่กรณี (ไม่รวมเงินเพิ่มทุกประเภท)

ข้อ 4. สมาชิกที่ประสงค์ขอกู้เงินตามระเบียบนี้ ต้องเป็นสมาชิกสหกรณ์มาแล้วไม่น้อยกว่า 1 ปี

ข้อ 5. เงินกู้สวัสดิการเพื่อการศึกษาบุตรของสมาชิกสหกรณ์ตามระเบียบนี้ ให้ใช้เฉพาะบุตรของสมาชิกที่กำลังศึกษาอยู่ในระดับไม่เกินปริญญาตรีและมีอายุไม่เกิน 25 ปีบริบูรณ์

ข้อ 6. สมาชิกที่ประสงค์ขอกู้เงินตามระเบียบนี้ ต้องยื่นคำขอกู้และจัดทำสัญญาเงินกู้หรือหนังสือกู้เงินพร้อมหนังสือค้ำประกันตามแบบและเงื่อนไขที่สหกรณ์กำหนด

ข้อ 7. สมาชิกสามารถกู้เงินตามระเบียบนี้ให้กับบุตรของสมาชิกได้ทุกคน โดยสหกรณ์กำหนดวงเงินกู้รวมให้สมาชิกคนละไม่เกิน จำนวน 200,000.- บาท ( สองแสนบาทถ้วน )

ทั้งนี้กรณีที่บิดาและมารดาเป็นสมาชิกสหกรณ์ทั้งสองคนให้ใช้สิทธิการกู้เงินได้เพียง

สิทธิเดียว

ข้อ 8. การอนุมัติวงเงินกู้ให้กับสมาชิกตามข้อ 7 ให้คณะกรรมการเงินกู้เป็นผู้พิจารณาอนุมัติ ส่วนการเบิกจ่ายให้ประธานกรรมการหรือผู้ที่ได้รับมอบหมายจากคณะกรรมการเป็นผู้มีอำนาจเบิกจ่าย

ข้อ 9. การเบิกจ่ายเงินกู้ที่รับอนุมัติแล้วจากคณะกรรมการเงินกู้ ให้เบิกจ่ายได้เท่าที่จ่ายจริงใน แต่ละครั้ง โดยในหนึ่งปีการศึกษาให้เบิกจ่ายได้ไม่เกิน 3 ครั้ง (กรณีมีเรียนภาคฤดูร้อน) สำหรับการเบิกจ่ายในแต่ละครั้ง ต้องนำเอกสารดังต่อไปนี้มาประกอบการรับเงิน

9.1 สำเนาใบเสร็จรับเงินการจ่ายค่าบำรุงการศึกษาและรายจ่ายอื่นที่สถาบันการศึกษา

เรียกเก็บหรือออกให้เป็นหลักฐาน

9.2 เอกสารหลักฐานการเรียกเก็บค่าบำรุงการศึกษา (กรณียังไม่ได้จ่ายค่าเทอม)

9.3 หลักฐานการจ่ายเงินเกี่ยวกับอุปกรณ์การศึกษาบุตร (ไม่นับรวมโครงการสนับสนุน

ค่าใช้จ่ายในการจัดการศึกษาตั้งแต่ระดับอนุบาลจนจบการศึกษาขั้นพื้นฐาน)

ข้อ 10. การกู้เงินตามระเบียบนี้ให้ใช้สมาชิกที่เป็นข้าราชการค้ำประกัน 1 คน

ข้อ 11. อัตราดอกเบี้ยให้เป็นไปตามประกาศของสหกรณ์

ข้อ 12. การเรียกเก็บดอกเบี้ยรายเดือนคำนวณเรียกเก็บจากจำนวนเงินที่เบิกจ่ายในแต่ละครั้ง

ข้อ 13. การชำระคืนเงินกู้ สมาชิกต้องชำระคืนเงินต้นพร้อมดอกเบี้ยเป็นงวดรายเดือน ให้แล้วเสร็จไม่เกิน 36 งวด นับแต่มีการเบิกจ่ายในแต่ละครั้ง ทั้งนี้ต้องสามารถหักเงินเดือน ณ ที่จ่ายจากหน่วยเบิกซึ่งเป็นต้นสังกัดสมาชิก

ข้อ 14. สมาชิกที่ผิดนัดชำระคืนเงินกู้ตามระเบียบนี้ ไม่ว่าเงินต้นหรือดอกเบี้ยในครั้งใดจะถูกยกเลิกวงเงินกู้ส่วนที่เหลือทันทีและจะไม่มีสิทธิกู้เงินตามระเบียบนี้ได้อีกต่อไป

ข้อ 15. นอกจากความตามข้อ 14 แล้วให้กรณีใดๆดังต่อไปนี้ ให้ถือว่าเงินกู้อันถึงกำหนดชำระคืนโดยสิ้นเชิงทั้งต้นเงินพร้อมดอกเบี้ยในทันที โดยมิต้องคำนึงถึงกำหนดเวลาที่ให้ไว้และให้คณะกรรมการเรียกคืนโดยมิชักช้า

15.1 เมื่อสมาชิกผู้กู้ขาดคุณสมบัติหรือขาดสมาชิกภาพของสหกรณ์ ตามข้อบังคับสหกรณ์

15.2 เมื่อคณะกรรมการ เห็นว่าหลักประกันสำหรับเงินกู้เกิดความบกพร่องและผู้กู้มิได้จัดการแก้ไขให้คืนดีภายในระยะเวลา 30 วัน

15.3 เมื่อผู้กู้ค้างชำระหนี้รายเดือนไม่ว่าเงินต้นหรือดอกเบี้ย เป็นเวลาสองงวดติดต่อกันหรือผิดการส่งชำระหนี้รายเดือนถึงสามคราว

ข้อ 16. ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้มีอำนาจวินิจฉัยชี้ขาด และคำวินิจฉัยให้ถือเป็นที่สิ้นสุด

ข้อ 17. ให้ประธานกรรมการเป็นผู้รักษาการตามระเบียบนี้

ประกาศ ณ วันที่ 21 เดือน เมษายน พ.ศ. 2565



( นายสมศักดิ์ เลิศรัตนพันธุ์ )

ประธานกรรมการ

สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด